google/wiki40b huggingface dataset:
Mart Saare monument (Tallinn)

Mart Saare monument on pühendatud helilooja Mart Saare mälestusele. 1982. aastal valminud monumendi autorid on skulptor Aime Kuulbusch-Mölder ja arhitekt Ike Volkov. Monument asub Tallinnas, Narva mnt ja A. Weizenbergi tänava nurga haljasalal.
Villem-Johannes Jaanson

Villem-Johannes Jaanson (22. oktoober 1905 Palupera vald, Tartumaa – 25. mai 1983 Stockholm) oli Eesti laskur.
Aastatel 1931–1939 kuulus ta Eesti laskekoondisse.
Ta võitis maailmameistrivõistlustelt meeskondlikult seitse medalit (kolm kulda, kaks hõbedat ja kaks pronksi): 1935. aastal väikepüssist 40 lasku põlvelt ja lamades (1964 silma, maailmarekord) kuld, 1937. aastal sõjapüssist 20 lasku põlvelt hõbe, püsti hõbe ja 3×20 lasku pronks ning väikepüssist 40 lasku lamades pronks, |1939. aastal väikepüssist 40 lasku lamades kuld (1977 silma, maailmarekord).
Aastatel 1933–1939 tuli ta laskmises kahel korral individuaalselt ja viiel korral meeskondlikult Eesti meistriks.
Kaljo Jõekalda

Kaljo Jõekalda (19. veebruar 1937 – 5. oktoober 2018) oli eesti tele- ja filmioperaator.
Teletööd alustas Kaljo Jõekalda 1957. aasta 1. novembril. Algul ETV operaatori assistendi ning alates 1959. aastast operaatori ametis. Aktuaalse Kaamera teleoperaatori rolli vahetas ta kuuekümnendatel aastatel filmioperaatori ameti vastu. 
Dokumentaalfilmid “Tuglase tuli põleb”, “Mees laulusillalt”, “Kreedo”, “Rõõm ja mure” ja paljud teised linateosed on toonud talle suure tunnustuse.
Läänemaal sündinud ja kasvanud mehena toonitas eelmise sajandi kaheksakümnendate aastate lõpul Saaremaal elanud operaator, et on muhulase poeg. Just Muhus ja Kõinastus tehtud ja kultusfilmideks saanud “Mehed ei nuta” ja “Siin me oleme!” on Kaljo Jõekalda salvestatud.
Kaljo Jõekalda operaatorikäe all valmisid Saare maakonnast ka telesaated Vintri külast, saated nimega “Provintsipäevik”, “Külateel” ja uudislood “Aktuaalsele kaamerale”.
1989. aasta ülemaailmsest saarlaste kokkutulekust valmis Kaljo saarlasest abikaasa, telerežissöör Norma Jõekalda idee kohaselt tunniajaline telesaade “Sellel suvel Saaremaal”. Operaator oli Kaljo Jõekalda.
1990. aastatel elasid Kaljo ja Norma Jõekalda lühikest aega USA-s Floridas, kus teleperekond võõrustas ka Eestimaalt saabunud endisi kolleege ja sõpru.
Nende poeg on populaarne telesaatejuht  Kristjan Jõekalda. 
Kaljo Jõekalda töötas Eesti Televisioonis kuni 1995. aasta maikuuni.
Haapsalu harrastusteater SEE tõi 2015. aastal lavale näitemängu Kaljo Jõekaldast pealkirjaga “Torm jõe kaldal”, mille kirjutas ja lavastas Erki Aule. Näidend kuulub sarja “Haapsalu helisevad pingid”. 
Kaljo Jõekalda ärasaatmine toimus 11. oktoobril 2018 Pärnamäe kalmistu kabelis.
Iisaku seltsimaja

Iisaku seltsimaja on Ida-Viru maakonnas Alutaguse vallas Iisaku alevikus aadressil Tartu mnt 22 asuv seltsimaja. Maja on tunnistatud riiklikuks kultuurimälestiseks.
Ühekorruseline viilkatusega puust hoone ehitati 1910 sealse muusika- ja kirjandusseltsi jaoks.
Kalju Leht

Kalju Leht (1. jaanuar 1926 Karste, Kooraste vald – 24. märts 2006 Tallinn) oli eesti kasvatus- ja kirjandusteadlane. 
Ta on kirjutanud kooli kirjandusõpikuid.
Eesti merekindlused

Merekindused olid Eesti merejõudude koosseisu kuulunud rannakaitse suurtükiväe koondis.

Üldist

Merekindluste põhiülesandeks oli Tallinna kaitse mere poolt. 
Merekindluste materiaalosa aluseks said 1. maailmasõja eel ja ajal Tallinna ümbrusse rajatud Peeter Suure merekindluse alles jäänud ehitised ja relvastus, mille korrastamist alustati juba Vabadussõja ajal.
Ingeborg Trofimova

Ingeborg Trofimova (aastani 1957 Ernstson, sündinud 17. augustil 1927 Tartus) on eesti endine silmaarst ja sportlane (kiiruisutaja ja jalgrattur).
Ta lõpetas 1944 Tartu 2. keskkooli ja 1951 silmaarstina TRÜ.
Aastatel 1951 ja 1952 tuli ta kiiruisutamise mitmevõistluses ning 1950–1952 kaheksa korda üksikdistantsidel Eesti meistriks.
Parandas 1951. aastal 17 korda Eesti rekordit: 14 korda üksikaladel ja 3 korda suures mitmevõistluses.
Jalgratturina võitis ta Eesti meistrivõistlustel maanteesõidus 1950 eraldistardist sõidus ning 1951 ja 1952 Dünamo naiskonnas pronksi.
Ta on kuulunud Eesti NSV Jalgrattaspordi- ja Kiiruisutamisföderatsiooni presiidiumi.
Trofimova on töötanud silmaarstina Tartu silmakliinikus ja Tallinna Keskhaigla silmakliinikus, aga ka Belgias, Prantsusmaal ja Tuneesias.
Pjotr Kaverin

Pjotr Pavlovitš Kaverin (vene Пётр Павлович Каверин; 9. september 1794 – 30. september 1855) oli vene kaardiväeohvitser, Aleksandr Puškini sõber.
Pärines Moskva kubermangu aadliperekonnast, isa Pavel Nikititš Kaverin oli senaator ja Kaluga kuberner. Aadlisuguvõsast pärines ka tema ema Anna Petrovna Kaverina, sündinud Korsakova.
Hariduse omandas esmalt Moskva ülikooli pansionaadis, seejärel Moskva ja Göttingeni ülikoolides.
1838. aastast oli Kaverin Volõõnia piirivalvebrigaadi komandör. Selle staap asus tollal Austria-Ungari piiri lähedal paiknenud Radivilõvi linnas tänase Ukraina aladel. Kaverin teenis ja elas selles linnas surmani ning on maetud Radivilõvi kalmistule.
Puškin on pühendanud talle luuletused "Kaverinile" ja "Kaverini portreele". Kaverini nime kannab ka üks nimitegelase sõpradest Puškini teose "Jevgeni Onegin" esimeses peatükis.
George Dyson

Isiklikku

1917. aasta novembris abiellus ta Mildred Lucy Atkeyga (1880–1975). Neil oli kaks last, poeg Freeman ja tütar Alice. Freemanist sai hiljem silmapaistev füüsikateoreetik ja matemaatik.
Freemani poja nimi on samuti George Dyson.
Kastani puiestee

Kastani puiestee on tänav Rakveres. 
Tänava pikkus on 1102 m, see paikneb Rakvere Südalinna ja Õpetaja Heinamaa linnaosas F. G. Adoffi ja Karja tänava vahel. Ristuvad tänavad on Võimla, Silla ja Vee tänav.
19. sajandi lõpul kandis tänav Pargi nime, 20. sajandi alguses Puiestiku tänava ja Eesti esimesel iseseisvusajal Jaan Poska puiestee nime. 1930. aastal valminud linna generaalplaani (arhitekt Anton Soans) kohaselt pidi Jaan Poska puiesteest saama linna põhitänavaid esindushoonetega. Nõrkade aluspinnaste tõttu suuri kivihooneid siiski rajada ei olnud võimalik. 1930. aastal valmis puiestee lääneküljel linnastaadion.
Nõukogude ajal kandis tänav nime kuni aastani 1987 Juri Gagarini puiestee. Seejärel on tänav kandnud seal kasvavate suurte kastanite tõttu nime Kastani puiestee. 
20. mail 2004 avati aadressil Kastani puiestee 12 spordihalli hoone, mille autoriks on arhitekt Andres Kask.
Navajelnia

Ajalugu

Alevit mainitakse esimest korda XVI sajandil. Toona kandis see Jelnia (Ельня) küla nime ja asus Navahradaki vojevoodkonnas. XVII sajandil rajati sinna häärber, mis on tänaseks hävinud.
Poola kolmandal jagamisel aastal 1795 läks küla Venemaa koosseisu. Aastal 1842 sai Navajelniast Minski kubermangus asuv alev. Aastal 1884 avati Navajelnias raudteejaam.
Pärast Esimest maailmasõda kuulus Navajelnia Poola koosseisu, 1939. aastast Nõukogude Liitu.
Vatt (materjal)

Vatt on kraasitud kohev puuvilla- või muud kiudainemass.
Tavaliselt mõeldakse vati all puuvilla kiudusid, kuid vatti toodetakse ka mitmesugustest plastmassidest.  
Vatt on kasutusel ka meditsiinis.
Vatt on halva soojusjuhtivusega. Ehituses tarvitatakse hoonete seintes soojustamiseks või heliisolatsiooniks klaaskiududest või kivivillast vatti.
FIBIT

FIBIT (akronüüm fraasist Fashion is Back in Tallinn) on igal aastal Tallinnas Viru keskuse aatriumis toimuv moefestival. Festivalil astuvad üles eeskätt Eestis tegutsevad moeloojad.
2017 toimus järjekorras 25. festival.
Urve Uusberg

Urve Uusberg (sündinud 5. jaanuaril 1953 Tartus) on eesti dirigent ja psühholoog.
Ta on Riinimanda kooristuudio asutaja ja dirigent ning Rapla Maakonna Psühholoogiateenistuse asutaja ja juhataja. Riinimanda kooristuudio juures tegutsevad noortekoor Mitte-Riinimanda, Riinimanda lastekoor, Mitte-Riinimanda vilistlaskoor ning koor August07.

Haridus

Urve Uusberg on lõpetanud Tallinna Pedagoogilise Instituudi koorijuhtimise eriala (1975) ning Tartu Riikliku Ülikooli psühholoogia eriala (1983). 2004. aastal kaitses Tartu Ülikoolis psühholoogia magistrikraadi.
On täiendanud end psühhoterapeudina Eesti-Taani Geštaldiinstituudis.

Isiklikku

Tema pojad on Uku, Pärt ja Andero Uusberg.
Artašes Geghamjan

Artašes Mamikoni Geghamjan (Արտաշես Մամիկոնի Գեղամյան) (sündinud 2. detsembril 1949 Jerevanis) on Armeenia poliitik.
Ta lõpetas 1971 Jerevani Polütehnilise Instituudi elektrotehnikainsenerina.
1974–1978 oli ta komsomolitöötaja. 1979–1986 töötas ta Armeenia Kommunistlikus Parteis. 1987–1989 oli ta Armeenia Kommunistliku Partei Jerevani linna Maštotsi rajoonikomitee esimene sekretär, 1989–1990 Jerevani linnapea (linna täitevkomitee esimees).
1990 lahkus ta Armeenia Kommunistlikust Parteist, 1991–1995 juhtis äriettevõtteid.
Aastal 1995 valiti ta Armeenia Rahvusassambleesse (parlamenti). Aprillis 1997 rajas ta Rahvusliku Ühtsuse Partei, mis oma erakorralisel suurkogul 1998. aasta veebruaris valis ta sama aasta presidendivalimiste presidendikandidaadiks. Ta sai nendel valimistel ainult 0,45% häältest, kuid valiti parlamenti taas 1999. ja 2003. aastal. Ta juhib oma erakonna parlamendifraktsiooni.
2003 kandideeris uuesti Armeenia presidendivalimistel.
Ta on abielus ja tal on kaks last.
Vaharu rändrahn

Vaharu rändrahn asub Rapla maakonnas Rapla vallas endise Vaharu küla põllul.
Kaitsealuse rändrahnu ümbermõõt on 20 meetrit ja kõrgus 3 meetrit.
Vanarahvas seostas kivi Kalevipojaga. Nimelt Kalevipoeg olevat sellega visanud uhket talupoega.
WRC Auto

1997–2010

Ajavahemikus 1997–2010 oli määrustes nõue, et WRC auto peab olema ehitatud tänavasõiduautost, mida on toodetud vähemalt 2500 ühikut. Erinevad modifikatsioonid olid lubatud nagu näiteks:  mootori suurus võis olla 2.0 L, auto võis ehitada ümber neljaveoliseks, labavahetusega käigukast, aktiivsed diferentsiaalid ja keskdiferentsiaal, miinimum kaal võis olla 1230 kg, vedrustus ja vedrustuse kinnituspunktid võisid erineda tänavasõiduautost.

2011–2016

Alates 2011. aastast muutusid määrused rangemaks, et hoida kulusi kokku. Autode mudelid pidid olema väiksemad ja varasema 2.0 L mootori asemel pidi olema 1.6 L mootor. Keskdiferentsiaal oli keelatud ja aktiivsed diferentsiaalid olid keelatud ja lubatud olid ainult mehaanilised diferentsiaalid. Labavahetusega käigukasti pidi vahetama mehaanilise otselülitusega käigukasti vastu. Miinimumkaalu langetati 1200 kg peale.

2017

2017 jäeti 1.6 L mootorid alles, kuid mootori võimsus võib olla 300 hobujõu asemel nüüd 380 hobujõudu. Autode miinimumkaalu langetati 25 kg ja aredünaamika määrused lasti vabamaks, et autod näeksid pealtvaatajatele atraktiivsemad välja. Samuti lubatakse kasutada ka keskdiferentsiaali. 2017. aasta määrustega ehitatud WRC autodega võivad sõita ainult tehasemeeskonnad.
Venemaa jalgpallikoondis 2002. aasta jalgpalli maailmameistrivõistlustel

Venemaa jalgpallikoondis 2002. aasta jalgpalli maailmameistrivõistlustel
Pärast kuueaastast suurturniiridelt eemalolekut naasis taas maailma jalgpalliareenile Venemaa. Ühtlasi ka Moskva Spartaki peatreeneri ametit pidanud Oleg Romantsevi käe all suutis meeskond valiksarja edukalt läbida, võites oma alagrupi Sloveenia ja Jugoslaavia ees.

Peatreener

Oleg Romantsev
Innokenti Irkutskist

Püha Innokenti Irkutskist (ca 1680–1731, sünninimega Ivan Kultšitski) on õigeusu kiriku pühak, oli 18. sajandil Irkutski piiskop ja esimene Venemaa Õigeusu kiriku piiskop Ida-Siberis. Tema mälestuspäeva tähistatakse 26. novembril.
Sündis 1680 aasta paiku Tšernigovi kandis ja õppis Kiievi vaimulikus akadeemias. Mungapühitsuse ja nime Innokenti võttis ta vastu aastal 1710 ja määrati ametisse Moskva Slaavi-Kreeka-Ladina Akadeemias prefektina ja teoloogia professorina. 1721. aastal pühitseti ta Perejaslavli piiskopiks ja Peeter I toetusel saadeti Venemaa valitsuse täievolilise esindajana õigeusu misjoni eesmärgil Hiinasse. Tal ei lubatud riiki siseneda, kuna Hiina valitsus oli tauninud ka varasemat jesuiitide misjonit Hiinas, ja Innokenti veetis mitu aastat Selinginis Hiina piiri ääres, teadmatuses oma edasisest saatusest ja positsioonist. 1727. aastal nimetati ta piiskopiks ja anti Püha Sinodi otsusega talle valitseda täiesti uus Irkutski ja Nertšinski diötsees.
Innokenti tegeles seal oma piiskopkonna ülesehitamisega, hingekarjase- ja misjonitööga kohalike rahvaste hulgas. Ta asutas Irkutskisse Ülestõusmise kloostri ja selle abiga kaks kooli, mongoli- ja venekeelse. Kohalikud olud olid ta tervisele kurnavad ja rahaline toetus Peterburist puudus üldse, sellest hoolimata laiendas ta oma piiskopkonna Selingini, Jakutski ja Ilimski ümbruseni. Suri 27. novembril 1731. aastal 51 aasta vanusena.
Eesti kirikutest on Innokentile pühitsetud Eesti Apostlik-Õigeusu Kiriku Pärsama Püha Innokenti kirik
Katk

Nakatumise teed

Inimeselt inimesele levib looduslik bakter lähikontaktide kaudu (katkuhaige inimese katsumine, temaga seksuaalselt lävimine). Bakterinakkuse võib saada nakatunud kehavedelike, mulla ja bakteriga saastunud pindade kaudu.
Bakter Yersinia pestis võib inimeselt inimesele levida ka aevastamisel ja köhimisel õhku paiskuvate süljepiiskadega või fekaal-oraalselt – peamiselt saastunud toidu, vee ja esemetega. 
Bakternakkuse võivad inimesed saada ka näriliste (näiteks rotid) või kirpude vahendusel.

Levik

Katku levitavad närilised, eriti rotid ja ümisejad. Neil parasiitidena elavad kirbud nakatavad inimesi. Katku võivad nakatuda ka jänesed, oravad, kassid ja koerad.

14. sajandi katk Euroopas ehk must surm

14. sajandil suri katku umbes kolmandik Euroopa elanikest. Katk jõudis Euroopasse 1347. aastal Krimmi ja Itaalia kaudu Aasiast. 1348 jõudis katk Londonisse ja Pariisi ning 1349 Skandinaaviasse ja Moskooviasse.

Katkujuhud tänapäeval

Tänapäeval on katku levik kontrolli all ning Euroopa närilised katkubaktereid ei levita, kuid mujal maailmas registreeritakse igal aastal 2000 katku haigestumise juhtu, peamiselt Aasias ja Aafrikas.
Teadaolevalt viimased suuremad katkupuhangud olid Kongo DV-s, kus 2005. aasta veebruaris suri kopsukatku 61 inimest ja juunis 2006 üle 100 inimese.

2014. aasta katkupuhang Madagaskari saarel

Maailma Terviseorganisatsiooni andmetel on Madagaskari saart tabanud katkuepideemia – haigusse on nakatunud enam kui 120 inimest, kellest 40 on surnud.

Katkud Eestis

Tallinnat laastas katk 1571. aastal (1571. aasta Tallinna katk).
Eestis oli viimane katkuepideemia 1710–1712 (1710. aasta katkuepideemia). Pärast 1713. aastat pole Eestis katku olnud. Aastal 2005 põdes Tallinnas 3 kuune poiss Yersinia pestis'e nakkust.

Muhkkatku sümptomid

Muhkkatku nakatumisel tursuvad tugevalt lümfisõlmed ning need muutuvad valulikuks. Muhud tekivad tavaliselt kubemes, kaenla all ja kaelal. Tekivad palavikulised külmavärinad, peavalu ja väsimustunne.

Kopsukatku sümptomid

Kopsukatkuga kaasnevad kõrge palavik, hingamisraskused ja vere köhimine.

Ellujäämise võimalused

Ravi puudumisel sureb 60% ja ravi korral 15% muhkkatku nakatunutest. 
Kopsukatku nakatunud surevad ravi puudumisel esimese 24 tunni jooksul.

Ravi

Katku kahtlusega inimene isoleeritakse ning hoitakse isolatsioonis diagnoosi kinnitamiseni. Raviks kasutatakse antibiootikume.

Katkutekitaja nimi

Nime on saanud katkutekitaja bakter oma avastaja Alexandre Yersini järgi, kes selle 1894. aastal avastas ja vastuseerumi välja töötas.

Katk mütoloogias

Enne katkubakteri avastamist 1894. aastal (ja kohati veel pärast seda) oli Euroopas laialt levinud uskumus, et katku põhjustab jumala viha, samuti usuti, et katku toob personifitseeritud katkuvaim.
Põhja kaitseringkond

Põhja kaitseringkond oli Eesti sõjaväeringkond.
Kaitseringkonna postiaadress oli Jägala küla, Jõelähtme vald, Harju maakond. 
Põhja kaitseringkond tegutses maaväe ülema alluvuses.
2008 reorganiseeriti Põhja kaitseringkond ümber Kirde kaitseringkonnaks.
UNESCO vaimse kultuuripärandi kaitse konventsioon

UNESCO vaimse kultuuripärandi kaitse konventsioon (inglise Convention for the Safeguarding of the Intangible Cultural Heritage) on UNESCO konventsioon, mille eesmärk on hoida ja väärtustada vaimset kultuuripärandit (ainelise kultuuripärandi kõrval).
Eesti ühines konventsiooniga 2006. aastal. 2013. a aprilli seisuga oli konventsiooniga ühinenud 154 riiki.
Marquette'i maakond (Wisconsin)

Ajalugu

Marquette'i maakond moodustati 1836. aastal. Maakond sai nime prantsuse misjonäri ja maadeuurija Jacques Marquette'i järgi.
Vanamõisa mõis (Tartu-Maarja)

Vanamõisa mõis (ka Luunja-Vanamõisa mõis; saksa keeles Wan(n)amois) oli Luunja mõisa kõrvalmõis Tartu-Maarja kihelkonnas Tartumaal. Nüüdisajal jääb mõis Tartu maakonda Luunja valda.
Esiliiga 1999

Hooaeg

Eelneval hooajal meistriliigasse tõusnud Maardu FC Levadia liitus JK Tallinna Sadamaga; Esimene meeskond hakkas mängima meistriliigas ja teine meeskond esiliigas nime all FC Maardu.
Tiiu Kull

Tiiu Kull (sündinud 26. augustil 1958) on eesti botaanik. Uurinud käpaliste populatsioonibioloogiat.
Ta on Eesti Maaülikooli põllumajandus- ja keskkonnainstituudi botaanika professor, Eesti Orhideekaitse Klubi asepresident.
Tõlliste vald (Sangaste kihelkond)

Tõlliste vald (saksa keeles Teilitz) oli vald Tartumaal Sangaste kihelkonnas.
Vald eksisteeris 1866–1939.
Valla alal asus Tõlliste ja Uniküla.
Ökoskoop

"Ökoskoop" on Vikerraadio saade, mis algab esmaspäeviti kell 10.05.
Saadet juhivad Krista Taim ja Kristo Elias.
Saate valmimist toetavad Keskkonnaamet ja Euroopa Sotsiaalfond.
2018. aasta 5. märtsil oli külas Riho Kinks, kes rääkis ajakirja Eesti Loodus märtsinumbrist.
2018. aasta 5. novembril oli külas Riho Kinks, kes rääkis ajakirja Eesti Loodus novembrinumbrist.
Raadio Muusikamoos

Raadio Muusikamoos on peamiselt kerget džässi, souli ja funk'i mängiv internetiraadiojaam, asutatud 22. juulil 2010. Aastatel 2012 ja 2013 toimusid ka otsesaated. Aastast 2014 on Raadio Muusikamoos ööpäev läbi muusikat mängiv reklaamivaba raadiojaam.
Vojevood (film)

Näitlejad

Bolesław Leszczyński
Graviton

Gravitoni olemasolu vajadus

Tänapäeval üldtunnustatud standardmudel suudab kirjeldada kolme fundamentaalse jõu olemust kvantväljateooria abil. Gravitatsiooni kirjeldab aga Albert Einsteini üldrelatiivsusteooria, mis olemuselt pole kvantvälja teooria. Kvantvälja teooria ja üldrelatiivsusteooria võrrandite kokkusobitamine ei anna kooskõlalisi tulemusi; seda eelkõige mateeria omaduste kirjeldamisel äärmuslikes tingimustes, kus energiatasemed on võrreldavad Plancki skaalaga. Taolised tingimused peaks olema näiteks mustades aukudes. Seega puudub ühtne teooria, mis suudaks korraga kirjeldada kõiki mateeriaga seotud vastasmõjusid ja seda kõikvõimalikes tingimustes.
Graviton on osake, mis on vajalik kvantgravitatsiooniteoorias. Selle teooria järgi, kui graviton eksisteerib, siis peab olema tema seisumass 0, sest gravitatsiooni ulatus teooria järgi ei ole piiratud, ning tema spinn peab olema 2. Teooria järgi on graviton boson.
Kvantgravitatsiooni teooria takerdub probleemidesse, mis on seotud aine lõpmata suurte energiate ja tihedustega. Sellistel tingimustel tekivad teooria järgi lõpmata suured kvandid, ehk teisisõnu kvantgravitatsioon ei ole normaliseeritav. Nende vastuolude lahendamiseks on loodud mitu füüsikateooriat, mis püüavad erinevate seletustega kvantgravitatsiooni teooriat normaliseerida. Neist tuntuim on stringiteooria, mille kohaselt ei ole mateeria algosakesed ruumilises mõttes mitte punktid, vaid avatud ja suletud jooned, mis omavad ruumis teatud mõõtmeid (stringid).

Raskused gravitoni avastamisel

Katseliselt senini gravitone avastatud pole. Põhjuseks arvatakse olevat asjaolu, et gravitatsioon on väga nõrk jõud võrreldes teiste fundamentaalsete jõududega. Arvutused näitavad, et kui ehitada Jupiteri-suurune, 100% registreerimisvõimega gravitonide tajur ning paigutada see neutrontähe orbiidile, siis registreeriks seade vaid ühe gravitoni 10 aasta jooksul, kusjuures seda sündmust oleks praktiliselt võimatu eristada neutriinode taustkiirgusest.

Gravitatsioonilained

Gravitone otsitakse tänapäeval kaudsete meetoditega, püüdes registreerida gravitatsioonilaineid, mis peaks olema gravitonide koherentne olek. Kuigi niimoodi lähenedes puudub võimalus jälgida üksiku gravitoni käitumist, võib gravitatsioonilainete jälgimine anda meile vihjeid gravitonide füüsikaliste omaduste kohta. Kui gravitatsioonilained levivad näiteks aeglasemalt kui valguse kiirus, siis teooria järgi peab gravitonil olema seisumass.
Arvo Leibur

Arvo Leibur (sündinud 17. oktoobril 1964) on eesti viiuldaja.
Ta on õppinud Tartu lastemuusikakoolis, Tallinna Muusikakeskkoolis ja Moskva Konservatooriumis, ning töötanud Kuopio Konservatooriumis ja kammerorkestris New Sinfonietta Amsterdam.
Aastast 1995. on ta orkestri Holland Symfonia ja alates 2001. ERSO kontsertmeister. 2011. aastast on ta Eesti Muusika- ja Teatriakadeemia õppejõud.
Kyū Sakamoto

Kyū Sakamoto (jaapani keeles 坂本 九 Sakamoto Kyū, sünninimi Hisashi Sakamoto 坂本 九 Sakamoto Hisashi, kodanikunimi Hisashi Ōshima 大島 九 Ōshima Hisashi; 10. detsember 1941 Kawasaki – 12. august 1985 Takamagahara mägi Ueno küla, Gumma prefektuur) oli jaapani laulja ja näitleja.
Kyū Sakamoto 1961. aastal plaadistatud laul "Ue o muite arukō" sai Jaapanis populaarseks ja saavutas pealkirja "Sukiyaki" all 1963. aastal rahvusvaheliselt suurt edu.
Kyū Sakamoto hukkus lennuõnnetuses 1985. aastal.
Eesti Üliõpilaste Ehitusmalev

Eesti Üliõpilaste Ehitusmalev (lühend EÜE) oli noorte vabatahtlik töökoondis, kuhu võisid astuda üliõpilased ja keskeriõppeasutuste õpilased. Malevat juhtis ELKNÜ Keskkomitee juures olev EÜE Keskstaap. Malev korraldas suvevaheajal oma liikmete tööd ja puhkust. EÜE algüksus oli rühm, mille eesotsas seisis komandörist, komissarist ja meistrist koosnev staap. EÜE sõlmis ettevõtetega töölepinguid. Vabal ajal harrastati taidlust ja sporti, korraldati ekskursioone, kohtumisi teiste rühmadega. EÜE-l oli oma lipp, vormirõivastus, liikmepilet, embleem ja rinnamärk. Oma sümboolika oli ka EÜE rühmadel.

Loomine

1956. aastal osales 120 TRÜ üliõpilast uudismaaprogrammis Kasahstanis, mis pani aluse EÜE tekkele. EÜE alguseks peetakse siiski 1964. aastat, kui Kasahstani Kotorkuli rajooni ehitustöödel osales 125 Eesti üliõpilasest koosnenud rühm. Alates 1966. aastast tegutsesid selle rühmad peamiselt Eestis. 1966. aasta on ka EÜE ametlikuks alguseks. Sellele eelnes tudengite ehitusmalevate koondamine ühe katusorganisatsiooni – Üleliidulised Üliõpilaste Ehitusmalevad – alla. Selle keskstaap loodi Komsomoli keskkomitee juurde.

Tegevus

1967. aastast hakkas ilmuma maleva häälekandja, ajaleht Noorte Hääl Eesti Üliõpilaste Ehitusmalevas, millest 1988. aastast sai Malevaleht.
1981. aastal oli EÜE-s umbes 2500 malevlast, tööd tehti 6.4 miljoni rubla eest.
Mõned rühmad saadeti tööle teistesse NSV liiduvabariikidesse (nt Vene NFSV-sse Karjalasse, Jakuutiasse ja Kamtšatkale), vahetuse korras ka Euroopa sotsialismimaadele.
EÜE viimane kokkutulek oli 1992. aastal. Koos kolhooside-sovhooside, MEKide ja KEKide lagunemisega kadus vajadus EÜE järele. 1996 toimus Intsikurmus "kõigi aegade ehitusmalevlaste kokkutulek".
Luup (perekonnanimi)

Luup on eesti perekonnanimi.
Jerry Ahrlin

Jerry Ahrlin (sündinud 14. jaanuaril 1978 Östersundis) on rootsi murdmaasuusataja.
Ta on võitnud Tartu maratoni 2007. ja 2011. aastal.
Destilleeritud vesi

Destilleeritud vesi (inglise distilled water) on destillatsiooni teel saadud (aurustatud ja seejärel kondenseeritud) ja lahustunud lisandeist (peamiselt sooladest) puhastatud vesi. Kuivjääk destilleeritud vees ei ületa 0,1 mg/l.
Destilleeritud vee kuivjääk on eri andmeil 0,1 kuni 5 mg/l. Vee erijuhtivus (ρ) on TEA entsüklopeedia kohaselt ligikaudu 2 x 105 Ωm; Tartu Ülikooli molekulaar- ja rakubioloogia instituudis müüdava RO-EDI süsteemis eelpuhastatud vee erijuhtivus on 5–15 MΩ/cm, ülipuhta (PCR-i ja koekultuuri kvaliteediga) vee erijuhtivus 18,2 MΩ/cm.
Keemiliste võtetega kaks korda destilleeritud vett nimetatakse bidestilleeritud veeks ehk bidestillaadiks.
Vaatamata destilleeritud vee väiksemale lahustunud gaaside sisaldusele (võrreldes loodusliku veega), on destilleeritud vees süsinikdioksiidi tõttu pH neutraalsest lahusest (pH = 7) märksa väiksem: 5,4–6,6 (tavaliselt u 5,8).

Biotoime

Destilleeritud vee regulaarne joomine on inimesele kahjulik, kuna soolavaba vesi viib soolad organismist välja, kahjustades rakke. Soolade ülekülluse korral võib arst siiski destilleeritud vee joomist soovitada.